Kyrgios doen peiling ná Djokovic-drama | Netwerk24
Nick Kyrgios maak geen geheim daarvan dat hy en Novak Djokovic nie om dieselfde vuur sit nie. Foto: Getty Imagesoo
Die omstrede Aussie-tennisspeler Nick Kyrgios het nie op hom laat wag om te reageer op Novak Djokovic se diskwalifikasie in die Amerikaanse Ope nie.
Djokovic, die wêreld se voorste speler, is Sondag op dramatiese wyse die deur gewys nadat hy per ongeluk 'n lynregter in die nek met 'n tennisbal geslaan het.
Kyrgios blyk die petalje verskriklik te geniet en het 'n peiling op Twitter saamgestel. "Ruil my met die jokers [Djokovic]-voorval. 'Tref die baljoggie per ongeluk in die keel', vir hoeveel jaar sou ek geskors word?" vra hy in die peiling en verskaf opsies van vyf, tien en 20 jaar.
Die peiling het binne tien uur byna 160 000 stemme ontvang, al verwar Kyrgios die lynregter met 'n baljoggie.
Die oorweldigende toernooi-gunsteling se breinfloute het gebeur toe hy kwaad gereageer het nadat Spanje se Pablo Carreno Busta die voortou met 6-5 in die eerste stel van hul vierderonde-kragmeting in New York geneem het.
Kyrgios teiken Djokovic al maande lank in die sosiale media weens sy "onnoselheid" omdat hy 'n reeks vertoon-toernooie in Serwië en Kroasië aangebied het terwyl die Covid-19-pandemie wêreldwyd op sy piek was.
Die spelers by Djokovic se Adria-reeks het nie sosiale afstand toegepas nie en ná afloop van toernooie saam partytjie gehou.
Kyrgios het hulle vir hul optrede gekap en sy kritiek versterk nadat Djokovic en sy vrou, Jelena, positief vir Covid-19 getoets is.
Kyrgios, wat die Amerikaanse Ope uit vrese vir die koronavirus misloop, het Djokovic ook in April gekap toe die Serwiër gesê het hy weier om na mededingende tennis terug te keer indien 'n Covid-19-inenting verpligtend is. – Sportredaksie